শক্তি বাড়ছে সেনার! নতুন অস্ত্র কিনছে প্রতিরক্ষা মন্ত্রক

ওয়েব ডেস্ক : এবার রাতের অন্ধকারেও রেহাই পাবে না জঙ্গিরা। ভারতীয় সেনার (Indian Army) শক্তি বাড়িয়ে নতুন অস্ত্র কিনতে চলেছে প্রতিরক্ষা মন্ত্রক। জানা যাচ্ছে, অত্যাধুনিক নাইট সাইটস ৭.৬২X৫১ এমএম এসআইজি ৭১৬ রাইফেল (SIG716 rifle) কেনা হচ্ছে। এর জন্য স্বাক্ষর হয়েছে একটি চুক্তিও। এই অস্ত্রগুলি কিনতে ভারতের খরচ হবে ৬৫৯.৪৭ কোটি টাকা।

প্রশ্ন উঠতে পারে, কী এই নাইট সাইটস রাইফেল? মূলত, এই অস্ত্রের সাহায্যে রাতের ঘুটঘুটে অন্ধকারেও দূরের লক্ষ্যে নির্ভুল আঘাত আনা যাবে। এই অস্ত্র সর্বোচ্চ ৫০০ মিটার দূরের লক্ষ্যে আঘাত আনতে সক্ষম। বর্তমানে ভারতের (India) হাতে রয়েছে এই ধরণের রাইফেল। কিন্তু, এসআইজি ৭১৬ রাইফেল (SIG716 rifle) আরও বেশি অত্যাধুনিক বলে জানা যাচ্ছে।

আরও খবর : ‘ট্রাম্পকে ভয় পান মোদি’, কটাক্ষ রাহুলের

এই চুক্তি আত্মনির্ভরতার ক্ষেত্রে ভারতের জন্য একটি বড় পদক্ষেপ। কারণ এই রাইফেলের ৫১ শতাংশ তৈরি হবে দেশীয় সরঞ্জাম দিয়েই। সূত্রের খবর, বুধবার, ১৫ অক্টোবর এই রাইফেল তৈরি করার জন্য প্রতিরক্ষা মন্ত্রকের সঙ্গে চুক্তি হয়েছে মেসার্স এমকেইউ লিমিটেড (লিড মেম্বার) এবং মেসার্স মেডবিট টেকনোলজিস প্রাইভেট লিমিটেডের।

অন্যদিকে, বুধবার পাকিস্তানকে (Pakistan) কড়া হুঁশিয়ারি দিয়েছেন সেনার লেফটেন্যান্ট জেনারেল মনোজকুমার কাটিয়ার। তিনি বলেছেন, ভারতের সঙ্গে লড়ার ক্ষমতা নেই পাকিস্তানের। তিনি হুঁশিয়ারি দিয়ে বলেছেন, পাকিস্তান আবার যদি পহেলগামের মতো কোনও চক্রান্ত করে, তাহলে সেনা ‘অপারেশন সিঁদুর ২.০’-র জন্য তৈরি রয়েছে। এবার সেই অভিযান আরও ভয়ানক হবে বলেও জানিয়েছেন তিনি।